Ettepanek: NÕUKOGU MÄÄRUS, millega muudetakse määrust (EÜ, Euratom) nr 1150/2000, millega rakendatakse ühenduste omavahendite süsteemi käsitlev otsus 2007/436/EÜ, Euratom /* COM/2014/0704 final/2 - 2014/0332 (NLE) */





SELETUSKIRI 1. ETTEPANEKU TAUST Käibemaksul ja kogurahvatulul põhinevaid, liidu eelarve rahastamiseks tehtavaid liikmesriikide osamakseid (omavahendid), millele määruses nr 1150/2000 osutatakse kui „käibemaksu-omavahenditele ja lisaomavahenditele”, korrigeeritakse igal aastal detsembri esimesel tööpäeval. Kõnealused korrigeerimised on aastate lõikes erinevad. 2014. aastal arvutatud andmed näitavad, et kogurahvatulul põhinevate omavahendite korrigeerimisest tulenevad täiendavad summad, mille peavad kättesaadavaks tegema mõned liikmesriigid, võivad olla erakordselt suured, kuna liikmesriigid on oma eelmiste aastate kogurahvatulu andmeid oluliselt korrigeerinud. Kuna liikmesriigid esitavad põhiandmed komisjonile, on kõigi liikmesriikide puhul omavahendeid mõjutavad koguandmed teada alles iga aasta oktoobris. Vastavalt määruse nr 1150/2000 kehtivatele eeskirjadele tuleb kõnealused korrigeerimised teha kättesaadavaks detsembri esimesel tööpäeval. Puudub kaalutlusõigus hilisema kuupäeva kokkuleppimiseks. Eelkõige eelarveaasta lõpus ja juhul, kui asjaomased summad on väga suured, võib see raskendada liikmesriikide eelarveolukorda ning isegi märkimisväärselt ohustada nende majanduslikku stabiilsust või finantsstabiilsust. 2. ETTEPANEKU SISU Kui kogusumma on erakordselt suur, on liikmesriikidel võimalus teha kõnealustest korrigeerimistest tulenevad summad (käibemaksupõhiste omavahendite ja kogurahvatulul põhinevate omavahendite saldod) kättesaadavaks mis tahes ajal alates detsembri esimesest tööpäevast kuni järgmise aasta septembri esimese tööpäevani järgmistel asjaoludel. a) Individuaalse künnise ületamine. Kui käibemaksupõhiste omavahendite ja kogurahvatulul põhinevate omavahendite saldode summa seoses mis tahes liikmesriigiga ületab kahte igakuist kaheteistkümnendikku summast, mille kõnealune liikmesriik peab tegema kättesaadavaks käibemaksupõhiste omavahendite ja lisaomavahenditena, võttes arvesse mõju, mida kõnealustele omavahenditele avaldab Ühendkuningriigile võimaldatav eelarvelise tasakaalustamatuse korrigeerimine, vastavalt praegustele eelarvenäitajatele, või a) Üldise künnise ületamine. Kui korrigeerimiste kogusumma seoses kõigi liikmesriikidega ületab poolt tavapärasest kaheteistkümnendikust, mille kõik liikmesriigid peavad tegema kättesaadavaks käibemaksupõhiste omavahendite ja kogurahvatulul põhinevate omavahenditena, võttes arvesse mõju, mida kõnealustele omavahenditele avaldab Ühendkuningriigile võimaldatav eelarvelise tasakaalustamatuse korrigeerimine, vastavalt praegustele eelarvenäitajatele. 2014. aastal oleks neljal liikmesriigil õigus lükata kättesaadavaks tegemine edasi, kuna individuaalne künnis (rohkem kui kaks tavapärast kaheteistkümnendikku) on ületatud. Alates 2002. aastast oleks ainult kahel liikmesriigil olnud 2007. aastal selline õigus. Kuna 2014. aastal on ka üldine künnis ületatud (käibemaksupõhiste omavahendite ja kogurahvatulul põhinevate omavahendite saldod kõigi liikmesriikide puhul on 9,5 miljardit eurot, samas kui pool tavapärasest kaheteistkümnendikust on alla 5 miljardi euro), võivad kõik liikmesriigid lükata kõnealuste saldode kättesaadavaks tegemise edasi. Kõigil muudel aastatel alates 2004. aastast (välja arvatud 2007. aasta) ei ole üldist künnist ületatud. Kõnealust muudatust kohaldatakse juba käibemaksupõhiste omavahendite ja kogurahvatulul põhinevate omavahendite saldode suhtes, mis tuleb kanda komisjoni kontole 2014. aasta detsembri esimesel tööpäeval. Iga liikmesriik, kes lükkab korrigeerimiste kättesaadavaks tegemise edasi täielikult või osaliselt, peaks teatama komisjonile õigel ajal ja igal juhul enne detsembri esimest tööpäeva kuupäeva või kuupäevad, mil vastavad summad kättesaadavaks tehakse. Kõnealune kuupäev või kõnealused kuupäevad on siduvad. Seega tuleks mis tahes viivituse eest korrigeerimiste kättesaadavaks tegemisel komisjonile teatatud kuupäeval või kuupäevadel maksta viivist määruse (EÜ, Euratom) nr 1150/2000 artiklis 11 sätestatud tingimustel. Määrus (EÜ, Euratom) nr 1150/2000 tunnistatakse tagasiulatuvalt kehtetuks määrusega 609/2014[1]. Seepärast tuleks käesoleva ettepanekuga tehtavaid muudatusi võtta nõuetekohaselt arvesse määruse 609/2014 muutmise ettepanekus, mille komisjon on kohustunud esitama 2015. aasta märtsi lõpuks[2]. 2014/0332 (NLE) Ettepanek: NÕUKOGU MÄÄRUS, millega muudetakse määrust (EÜ, Euratom) nr 1150/2000, millega rakendatakse ühenduste omavahendite süsteemi käsitlev otsus 2007/436/EÜ, Euratom EUROOPA LIIDU NÕUKOGU, võttes arvesse Euroopa Liidu toimimise lepingut ja eriti selle artikli 322 lõiget 2, võttes arvesse Euroopa Aatomienergiaühenduse asutamislepingut, eriti selle artiklit 106a, võttes arvesse Euroopa Komisjoni ettepanekut, võttes arvesse Euroopa Parlamendi arvamust[3], võttes arvesse Euroopa Kontrollikoja arvamust[4] ning arvestades järgmist: (1) Vastavalt määruse (EÜ, Euratom) nr 1150/2000[5] artikli 10 lõigetele 4–8 peaks komisjon arvutama ja liikmesriikidele teatama nõukogu otsuse 2007/436/EÜ, Euratom (Euroopa ühenduste omavahendite süsteemi kohta) artikli 2 lõike 1 punktides b ja c osutatud omavahendite (käibemaksupõhised ja kogurahvatulul põhinevad omavahendid,[6] edaspidi „lisaomavahendid”) korrigeerimised õigel ajal, et liikmesriigid saaksid kõnealused korrigeerimised kanda määruse (EÜ, Euratom) nr 1150/2000 artikli 9 lõike 1 kohasele komisjoni kontole detsembri esimesel tööpäeval. (2) Erakorralistel asjaoludel võivad kõnealusest korrigeerimisest tulenevad summad olla väga suured ja mõne liikmesriigi puhul oluliselt ületada kahte igakuist kaheteistkümnendikku, mis tuleb kättesaadavaks teha käibemaksupõhiste omavahendite ja lisaomavahenditena, ja kõigi liikmesriikide puhul poolt igakuistest kaheteistkümnendikest kokku. (3) Mõne liikmesriigi jaoks võib kohustus teha sellised suured summad kättesaadavaks tähendada suurt finantskoormust, millega võib liikmesriigis kaasneda tõsine eelarvepinge, eelkõige aasta lõpuosas. (4) Seepärast peaks liikmesriikidel olema võimalus lükata kõnealuste summade kättesaadavaks tegemine edasi kuni järgmise aasta septembri esimese tööpäevani, kui täidetud on teatavad tingimused. (5) Mis tahes liikmesriik, kes otsustab kõnealust võimalust kasutada, peaks teatama komisjonile aegsasti enne detsembri esimest tööpäeva kuupäeva või kuupäevad, mil vastavad summad kättesaadavaks tehakse, et oleks võimalik liidu rahalisi vajadusi tõhusalt juhtida. Mis tahes viivituse eest korrigeerimiste kättesaadavaks tegemisel komisjonile teatatud kuupäeval või kuupäevadel tuleks maksta viivist määruse (EÜ, Euratom) nr 1150/2000 artiklis 11 sätestatud tingimustel. (6) Kõnealust võimalust tuleks kohaldada esimest korda korrigeerimiste suhtes, mis vastavalt määrusele (EÜ, Euratom) nr 1150/2000 oleks tulnud kanda komisjoni kontole 2014. aasta detsembri esimesel tööpäeval. (7) Seepärast tuleks määrust (EÜ, Euratom) nr 1150/2000 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ, Euratom) nr 1150/2000 muudetakse järgmiselt. Artiklile 10 lisatakse lõige 7a: „7a. Erandina käesoleva artikli lõigetest 4–7 võivad liikmesriigid kanda käesoleva määruse artikli 9 lõikes 1 osutatud kontole summad, mis tuleb komisjonile üle kanda kõnealuste lõigete kohaselt, kuni järgmise aasta septembri esimese tööpäevani, kui täidetud on üks järgmistest tingimustest: (a) kui asjaomane liikmesriik peaks kandma käesoleva määruse artikli 9 lõikes 1 osutatud kontole detsembri esimesel tööpäeval summa, mis ületab kahte kaheteistkümnendikku kogusummast, mis sama aasta 15. novembri seisuga on kõnealuse liikmesriigi puhul ette nähtud käibemaksupõhiste omavahendite ja lisaomavahendite eelarves, nagu on osutatud käesoleva artikli lõike 3 esimeses lõigus. (b) kui liikmesriigid peaksid kokku kandma käesoleva määruse artikli 9 lõikes 1 osutatud kontole detsembri esimesel tööpäeval kogusumma, mis ületab poolt kaheteistkümnendikku kogusummast, mis sama aasta 15. novembri seisuga on ette nähtud käibemaksupõhiste omavahendite ja lisaomavahendite eelarves, nagu on osutatud käesoleva artikli lõike 3 esimeses lõigus ja kohaldades kõnealuses lõigus kindlaks määratud vahetuskursse. Liikmesriigid võivad kohaldada esimest lõiku ainult juhul, kui nad on enne detsembri esimest tööpäeva teatanud komisjonile oma otsusest ning kuupäevast või kuupäevadest, mil korrigeerimiste summa kantakse käesoleva määruse artikli 9 lõikes 1 osutatud kontole. Mis tahes viivituse eest korrigeerimiste summa kandmisel käesoleva määruse artikli 9 lõikes 1 osutatud kontole kuupäeval või kuupäevadel, mis on teatatud komisjonile teise lõigu kohaselt, maksab asjaomane liikmesriik viivist käesoleva määruse artiklis 11 sätestatud tingimustel.” Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Seda kohaldatakse summade suhtes, mis tuleb kanda määruse (EÜ, Euratom) nr 1150/2000 artikli 9 lõikes 1 osutatud kontole pärast 30. novembrit 2014. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja FINANTSSELGITUS 1. ETTEPANEKU NIMETUS: 2. EELARVEREAD: Peatükk ja artikkel: Kõnealuseks aastaks eelarves ettenähtud summa: 3. FINANTSMÕJU ¨ Ettepanekul puudub finantsmõju ¨ Ettepanekul puudub finantsmõju kuludele, kuid sellel on finantsmõju tuludele. Mõju tuludele on järgmine: (miljonites eurodes (üks koht pärast koma)) || || Eelarverida || Tulud[7] || 12-kuuline periood, alates pp/kk/aaaa || [aasta n] Artikkel || Mõju omavahenditele || || Artikkel || Mõju omavahenditele || || Olukord pärast meetme rakendamist || [n+1] || [n+2] || [n+3] || [n+4] || [n+5] Artikkel || || || || || Artikkel || || || || || 4. PETTUSEVASTASED MEETMED 5. MUUD MÄRKUSED Kõnealused muudatused annavad liikmesriikidele võimaluse teha käibemaksupõhiste omavahendite ja lisaomavahendite (peatükid 31 ja 32) korrigeerimised kättesaadavaks osaliste maksetena, tingimusel et nende kogusumma on erakordselt suur (individuaalse või üldise künnise ülejääk). Kui liikmesriigid seda võimalust kasutavad, võib juhtuda, et 2014. aasta puhul tehakse omavahendid kättesaadavaks alles 2015. aastal. Keeruline on ennustada, mil määral liikmesriigid makseid edasi lükkaksid. On väga ebatõenäoline, et künnised ületatakse igal aastal. Siiski ei ole võimalik ennustada, kas see saab nii olema. [1] Nõukogu määrus (EL, Euratom) nr 609/2014, 26. mai 2014, meetodite ja menetluse kohta, millega tehakse kättesaadavaks traditsioonilised, käibemaksupõhised ja kogurahvatulul põhinevad omavahendid, ning muude sularahavajaduste rahuldamiseks vajalike meetmete kohta (uuesti sõnastatud). [2] Nõukogu 26. mai 2014. aasta istungi protokolli on kantud järgmine ühisavaldus: „Nõukogu ja komisjon lepivad kokku, et komisjon esitab hiljemalt 2015. aasta märtsi lõpuks ettepaneku nõukogu määruse (meetodite ja menetluse kohta, millega tehakse kättesaadavaks traditsioonilised, käibemaksupõhised ja kogurahvatulul põhinevad omavahendid, ning muude sularahavajaduste rahuldamiseks vajalike meetmete kohta) artikli 12 kohta, et oleks võimalik läbi vaadata menetlus viivise arvutamiseks hilinenult kättesaadavaks tehtud summadelt. Lisaks järgitakse viivise määra(de) puhul proportsionaalsuse põhimõtet, tagades samal ajal süsteemi sujuva toimimise sularahavajaduste rahuldamiseks.” [3] ELT C […], […], lk […]. [4] ELT C […], […], lk […]. [5] EÜT L 130, 31.5.2000, lk 1. [6] ELT L 163, 23.6.2007, lk 17. [7] Traditsiooniliste omavahendite (põllumajandussaaduste tollimaksud, suhkru- ja tollimaksud) korral peab märgitud olema netosumma, st brutosumma pärast 25 % sissenõudmiskulude mahaarvamist.